Ομιλία στην παρουσίαση.

Κατ΄αρχήν θέλω να εκφράσω την ιδιαίτερη συγκίνησή μου που βρίσκομαι εδώ, για να προλογίσω την έκδοση του νέου βιβλίου του Θρασύβουλου Μαχαίρα και να συντονίσω την συζήτηση που θα επακολουθήσει.
Γιατί συγκίνηση; 

Οκτώβρης 73. Α΄ έτος στο Φυσικό Αθηνών. Εργαστήριο Φυσικής. Δημιουργούνται οι ομάδες εργασίας. 

Ομάδα: Μαργαρης-Μαχαίρας.

Δυο επαρχιώτες στην ομόνοια, που λέει και ο Σαββόπουλος!!!

Ο Θρασύβουλος πρώτος φοιτητής. Μια μέρα πηγαίνω σπίτι του για να γράψουμε το επόμενο εργαστήριο (είχαμε υπεύθυνο και τον Ευταξία!!! Για όσους έζησαν τα χρόνια εκείνα, ξέρουν τι εννοώ….)

Στη βιβλιοθήκη του ένα χονδρό βιβλίο Κβαντομηχανικής. Τι διαβάζεις ρε Θρασύβουλε; Το ανοίγω… Γεμάτο μαθηματικά που δεν καταλάβαινα…. Από τότε, Α΄ έτος, ο Θρασύβουλος μπορούσε να ασχολείται με τα δύσκολα…
Και τα φοιτητικά χρόνια πέρασαν γρήγορα, μαζί με την νιότη μας και την ανεμελιά μας. Ήρθαν τα χρόνια της δουλειάς. Τα χρόνια που μας σκόρπισαν, στα τέσσερα σημεία του ορίζοντα. Και τον έχασα το Μαχαίρα… 
Κάποτε έμαθα ότι ήταν στα Λαγκάδια Αρκαδίας, για χρόνια…. 

Έμαθα ότι είχε μεγάλη δράση στην τοπική κοινωνία, αφού δεν έμενε μόνο στα στενά πλαίσια που τον υποχρέωναν τα καθήκοντά του. Διάβασα και σε μια τοπική εφημερίδα άρθρο του που απαντούσε  στην τοπικό Μητροπολίτη, για θέσεις πάνω στον Δαρβίνο…

 Και μετά έμαθα, πάντα από μακριά, ότι πήγε στο Βόλο.
Το περασμένο Μάϊο, μετά τις εξετάσεις, παίρνω ένα email, μια κριτική των θεμάτων, με την παράκληση να την δημοσιεύσω στο Blog. Υπογραφή; Σταύρος Λέττης-Θρασύβουλος Μαχαίρας.

Βρε τον Θρασύβουλο, σκέφτομαι. Νάτος που τελικά υπάρχει ακόμη!! Και όχι μόνο υπάρχει, αλλά βγαίνει και δυναμικά προς τα έξω, παίρνοντας θέση πάνω στα πράγματα. Δεν παραιτήθηκε ακόμη!!!

Περιττό να σας πω ότι χάρηκα ιδιαίτερα. 

Έτσι μετά από καμιά τριανταριά χρόνια, ξαναβρίσκω τον παλιό φίλο και συμφοιτητή…. Αυτό το τονίζω, για όσους έχουν αμφιβολίες για τις συνέπειες της ανάπτυξης του Ιnternet και για τις ευκαιρίες που δίνει σε όλους μας…

Και μετά ήρθε η συζήτηση πάνω στις φθίνουσες ταλαντώσεις, που διεξήχθη μέσα από το δικό μου Blog, αλλά και μέσα από το δίκτυο «Διδάσκοντας Φυσικές επιστήμες». Το θέμα το ανέδειξε ο Θοδωρής Παπασγουρίδης και δεν θέλω να αναφερθώ εγώ σε αυτό, να πω μόνο ότι αυτά που είδαμε, ήταν κάτι σαν γροθιά στο στομάχι. Πράγματα που χρόνια τα διδάσκαμε λάθος στα παιδιά, νυχτωμένοι βαθιά…
Σήμερα λοιπόν είμαστε εδώ για να πάρουμε στα χέρια μας το νέο του βιβλίο. Τι γράφει; Δεν το ξέρω, αφού δεν το έχω πάρει ακόμη στα χέρια μου. 
Απλά θέλω να επισημάνω δυο πράγματα:

Το πρώτο: Είμαι σίγουρος ότι ο Θρασύβουλος έχει κάνει σοβαρή δουλειά και δουλειά σε βάθος. Είναι ο χαρακτήρας του αυτός, αλλά έχει και τις ικανότητες, για να μπορεί να το κάνει.
Το δεύτερο έχει να κάνει με τον τρόπο παρέμβασής του. Δεν έρχεται από καθέδρας ο Θρασύβουλος να μας πει:

Ακούστε ποια είναι η αλήθεια πάνω στις ταλαντώσεις. Θα σας πω εγώ.

Διαβάζω από τον πρόλογο του νέου του βιβλίου (αυτόν μου τον έστειλε…)

«Κατ’ αυτόν τον τρόπο πορευόμουνα στο γράψιμο... Προσπαθώντας πάντα οι προτάσεις που θα κατέθετα για την υπέρβαση των παρανοήσεων κατά τη διδασκαλία της Φυσικής να αποκτήσουν αρτιότητα, αξιώσεις και προοπτικές.

Μα κανένας δεν είναι αλάνθαστος και πάντα υπάρχει γύρω μας αυτό που δε βρήκαμε ακόμη. Είναι λαχτάρα κι ομορφιά η ανακάλυψή του, αρκεί να έχουμε την καρδιά να το χαρούμε με αυτόν που θα το βρει και τη σιγουριά ότι θα δούμε στα πρόσωπα των άλλων την χαρά, αν τύχει και το βρούμε εμείς.

Έτσι λοιπόν αυτό το βιβλίο, που ειλικρινά βγήκε με πάρα πολύ κόπο και χωρίς κάποια ιδιαίτερη βιβλιογραφία όπως εύκολα θα το διαπιστώσετε, τίθεται ευθύς αμέσως σε κριτική στο δίκτυο http://ylikonet.ning.com με κανόνες που θα συζητηθούν και θα τεθούν από το δίκτυο.

Ο καθένας θα μπορεί να πει τη γνώμη του, να ασκήσει την κριτική του, να ενημερωθεί για παροράματα, διορθώσεις, επισημάνσεις, αλλαγές, προσθήκες και γενικά οτιδήποτε αφορά το βιβλίο αυτό, απλά μπαίνοντας στην παραπάνω διεύθυνση. Φιλοδοξία μου είναι το πρόβλημα της διδασκαλίας της Φυσικής να μεταφερθεί σε στάση προσωπική και ευθύνη διδακτική του καθενός.

Θα αλλάξει ο καθένας από εμάς για να αλλάξει με τη σειρά του όσο μπορεί τα πράματα; Είναι έτοιμος να εγκαταλείψει ό,τι μετά την συζήτηση που θα ακολουθήσει αποδειχτεί λανθασμένο, έστω και αν το υποστήριζε και το δίδασκε χρόνια; Είμαστε έτοιμοι να μας υποδείξουν το σωστό ή ο εγωισμός μας θα ξεπεράσει το συμφέρον της λυκειακής και όχι μόνο εκπαίδευσης, όπου και αν αυτή παρέχεται;»
Το βιβλίο του, το βάζει λοιπόν σε κριτική και καλεί τον καθένα να τοποθετηθεί, να διαφωνήσει, να προτείνει τροποποιήσεις για να φτάσουμε στο καλύτερο δυνατό αποτέλεσμα. Χωρίς εγωισμούς, χωρίς την έπαρση του ειδικού. Ένας συνάδελφος που το παλεύει, που το ψάχνει και που χαίρεται όταν τα πράγματα ξεκαθαρίζουν. 
Σαν διαχειριστής του δικτύου θα ήθελα να τον ευχαριστήσω για τη στάση του αυτή, αλλά  και για την προσφορά του και την εμπιστοσύνη που δείχνει στο δίκτυο «Υλικό Φυσικής –Χημείας».
Ελπίζω στην συζήτηση που θα γίνει να συμμετέχουν αρκετοί συνάδελφοι, ώστε να βγει το καλύτερο δυνατό αποτέλεσμα. Η νέα τεχνολογία μας δίνει αυτή την δυνατότητα της συνεργασίας και ανταλλαγής απόψεων και όσο περισσότερο την εκμεταλευόμαστε τόσο καλύτερα για όλους μας.
Στο σημείο αυτό θα ήθελα να τονίσω, πόσο έχουν αυξηθεί οι απαιτήσεις μας για τα νέα σχολικά βιβλία. Χρόνια και χρόνια συζητάμε, ότι θα πρέπει ένα βιβλίο πριν δοθεί για χρήση, να δουλευτεί δοκιμαστικά σε κάποιες τάξεις. Να βρεθούν και να επισημανθούν τα δύσκολα σημεία, να γίνουν διορθώσεις, επισημάνσεις, διδακτικές προσεγγίσεις… 

Τίποτα από αυτά δεν βλέπουμε. Δυστυχώς…
Μα, είναι δυνατόν το 2010 να γράφονται με τον τρόπο αυτό διδακτικά εγχειρίδια;  Τόσο δύσκολο είναι να γίνει, κάτι αντίστοιχο με αυτό που τώρα πρόκειται να γίνει με το βιβλίο του Θρασύβουλου, να μπουν σε συζήτηση και κριτική τα σχολικά βιβλία, όπου ο κάθε συνάδελφος να μπορεί να καταθέσει τις θέσεις του και μέσα από μια τέτοια αλληλεπίδραση, να έχουμε το βέλτιστο αποτέλεσμα;;

Τελειώνοντας θα ήθελα να κάνω ακόμη ένα σχόλιο.

Ακούω μερικούς να λένε:

Μα αυτό είναι το πρόβλημα του σημερινού σχολείου και του εκπαιδευτικού μας συστήματος; Τα λάθη που μπορεί να έχει ένα σχολικό βιβλίο στις ταλαντώσεις;

Προφανώς και ΔΕΝ είναι αυτό το πρόβλημα. Σε ποιο σχολείο δουλεύουμε, τι προσφέρουμε στα παιδιά μας, τι θέλει η Ελληνική κοινωνία από τους δασκάλους; Τι διδάσκουμε αλλά και πώς το διδάσκουμε; Μεγάλα προβλήματα…

Αλλά σήμερα είμαστε εδώ, γιατί μας ενδιαφέρει και η αλήθεια αυτών που διδάσκουμε. Είμαστε εδώ για την ψυχή μας!!

 Για πράγματα που αγαπήσαμε και που πολλοί από εμάς έχουμε δώσει πολλά χρόνια από την ζωή μας και τα οποία πιθανόν να μας έχουν ξεφύγει ή να τα έχουμε λάθος καταλάβει. 
Και είναι πάντα χαρά όταν ξεκαθαρίζεις τα πράγματα…
Και αυτό δεν είναι λίγο!!!!

dmargaris@sch.gr
